Gordhan teen Mkhwebane: 'bewerings' en 'beledigings' vlieg rond | Maroela Media
Die regspanne in die saak wag vir verrigtinge in die hooggeregshof in Pretoria om te begin. (Foto: Brenda Masilela/ANA)
Die Openbare Beskermer (OB) se regsverteenwoordiger het in die hooggeregshof in Pretoria gesê adv. Busisiwe Mkhwebane staan die minister van openbare ondernemings, Pravin Gordhan, se aansoek teen, nadat hy in sy hofsaansoek om die remediërende optrede teen hom te laat hersien, beledigings rondgeslinger het.
"Sy sou gewoonlik sê hy het die reg om die verslag te laat hersien en as hulle 'n hofbevel vra, laat dit toegestaan word. Maar gesien teen die agtergrond van dié beledigings, het sy geen ander keuse as om dit teen te staan nie," het adv. Thabani Masuku, namens Mkhwebane, Dinsdag in die hof aangevoer.
Masuku het 'n siedende aanval op Gordhan se aansoek gedoen en aangevoer dat die minister lasterlike bewerings teen die OB gemaak het.
Gordhan het 'n dringende hofaansoek gebring om die remediërende optrede wat die OB in haar verslag oor die sogenaamde geheime eenheid by die Suid-Afrikaanse Inkomstediens (SAID) beveel het, ter syde te laat stel en het "onbehoorlike motiewe" aan die kant van Mkhwebane aangevoer.
Masuku sê die enigste rede waarom Gordhan die OB as korrup en wetlik ongeletterd beskryf, is weens die bevindings wat sy oor die geheime eenheid gemaak het.
"Ek het geen probleem met die woord onbevoeg nie, maar wanneer jy sê wetlik ongeletterd, is jou optrede onverenigbaar met die verantwoordelikheid om die waardigheid van haar kantoor te beskerm," het Masuku gesê.
Hy sê die minister beskuldig die OB daarvan dat sy haar grondwetlike magte misbruik om staatskaping te steun en korrupte politieke motiewe na te jaag om mag van hom weg te neem, hoewel hy as minister deur die Grondwet verplig word om die OB se waardigheid te beskerm.
Masuku sê Gordhan kan nie sonder bewyse in 'n hof wilde bewerings teen Mkhwebane maak nie.
"Wat moet 'n verantwoordelike OB doen in die lig van bewerings wat die publiek se vertroue in haar kantoor ondermyn?" het Masuku gesê.
Masuku het die regter gevra om nié Gordhan se houding te duld nie, al is hy reg in sy aansoek om 'n hofbevel.
Die hof het vroeër gehoor dat Mkhwebane Gordhan se aanbod om te reageer op haar negatiewe bevindings teen hom, geïgnoreer het.
Adv. Wim Trengove, Gordhan se regsverteenwoordiger, het aangevoer Mkhwebane het 'n reputasie daarvoor dat sy sommige partye wat in haar verslae geïmpliseer word, nié die kans gee om te reageer voordat sy haar ondersoeke afhandel en negatiewe bevindings maak nie.
"Dit sluit nie net Gordhan in nie, maar ook die president, die minister van polisie en die Nasionale Direkteur van Openbare Vervolging," het Trengove gesê.
Trengove voer aan dat Gordhan die reg het om te reageer op elke punt van die negatiewe bevindings teen hom.
"Ons voer aan dat die OB aan Gordhan en ander die geleentheid moes bied om hulle insae te gee."
Mkhwebane het onlangs verdoemende bevindings teen Gordhan gemaak wat betref sy rol in die vestiging van die sogenaamde geheime eenheid by die SAID. Sy het bevind dat die stigting van die eenheid onwettig was en dat Gordhan, toe die hoof van die SAID, die Grondwet geskend het.
Sy het ook bevind dat die eenheid onregmatige en onwettige intelligensie-operasies uitgevoer het en dat die inkomstediens versuim het om behoorlike verkrygingsprosesse te volg toe hy spioenasietoerusting aangekoop het.
Trengove het Mkhwebane se bevindings betwis en gesê die eenheid was heeltemal wettig en het die mandaat gehad om georganiseerde misdaad wat gepleeg is met die doel om die SAID te bedrieg, doeltreffend te beveg.
"Die doel van die eenheid was om die uitvoer en vervaardiging van dwelms teen werk, asook die [onwettige] oes van perlemoen en die smokkel van sigarette."
Die EFF-leier Julius Malema was ook in die hof ter ondersteuning van Mkhwebane. (Foto: Twitter)
Hy voer aan Mkhwebane se bevinding, dat Gordhan die parlement mislei het, is irrasioneel en sonder enige stawende bewyse.
Trengove het voorts gesê daar is geen rede vir die dringende inwerkingstelling van die remediërende optrede nie, terwyl die wettigheid van die verslag steeds betwis word.
EFF-leier Julius Malema en ander hooggeplaaste partylede was ook in die hof om Mkhwebane te ondersteun.
Ja nê, Julius moet maar lekker saam praat, en ondersteun, tot hy indi visier van die OB kom.
Hoekom ondersteun die EFF haar so????
Is ek die enigste een wat voel dat busisi besig is om ons geld te mors? Sy het nou al hoeveel sake wat omgekeer is teen haar… almal uitgewys as onjuis en swak ondersoek met groot vraagtekens agter elke bevinding. Wie kan haar nou nog as kredietwaardig en onpartydig sien.